L’Associació de Veïns Nucli Antic presenta el número 20 de la seua revista dedicada enguany al moviment veïnal
2025-07-24

El Saló d’actes de la Casa de Cultura ha acollit la presentació del nou número de la revista que, anualment, elabora l’Associació del Nucli Antic i l’Almara. Inma Ibáñez, presidenta de l’entitat, va ser la conductora de l’acte i, després d’una breu presentació, va donar pas a l’obra de teatre “Som associació”, interpretada pel grup Nucli Antic Teatre.

Després de la genial interpretació de tots els actors i actrius, mostrant la importància de les associacions de veïns en cadascuna de les escenes que van interpretar, i després d’un gran aplaudiment per part del públic assistent, que va omplir el Saló d’Actes, la presidenta de l’AV Nucli Antic i l’Almara donava la paraula a l’alcalde de Burjassot, Rafa García, que va agrair el gran treball que ha realitzat l’entitat per a llançar el nou número de la seua revista i la importància de la mateixa per al moviment veïnal.

També va dirigir unes paraules al públic assistent Arsenio Moraga, president de la Federació d’Associacions de Veïns de Burjassot qui, a més de felicitar el Nucli Antic pel nou número de la revista i de destacar la importància del treball de les associacions de veïns del municipi, va voler recordar la figura de Reme Blazquez, persona reivindicativa i lluitadora incansable per a aconseguir les millores que es mereixen totes i tots els burjassoters.

Després d’aquestes dues intervencions, Inma va entregar un exemplar de la revista, patrocinada per l’Ajuntament de Burjassot, a través de l’Institut Municipal de Cultura i Joventut, a totes les persones i entitats que han participat en la seua elaboració. A continuació, tots els presents van gaudir d’una orxata i es van poder portar també un exemplar de la revista.